  Майя Бывальцева Ижкарын Россилэсь нуналзэ но Карлэсь нуналзэ пусъён ужрадъёсы куинь нуналскын 120 сюрслэсь трос адями пыриськиз. Со сярысь туннэ, 13-тӥ инвожое, аппарат кенешонын вераз Удмуртиысь кунпуш ужъёсъя министр Александр Первухин. Солэн кылъёсызъя, таӵеез ӧй вал берло 7 ар ӵоже. Тодэ вайытом, таяз арын шулдыръяськонъёсты куинь ӧръёсъя люкизы: 10-тӥ инвожое — Азбарлэн нуналэз, 11-тӥ инвожое — Ёрослэн нуналэз, 12-тӥ инвожое — Карлэн нуналэз. Лыдэ басьтэмын вал карын улӥсьёслэн мылкыдъёссы но ӵектонъёссы. Кызьы вераз улосвыл кивалтӥсьлэн советникез Александр Свинин, куинь нуналскын 217 ужрадъёс ортчытэмын вал. Со пӧлысь 178-эз — чылкак вылесь, соосты карын улӥсьёс, коммерци луисьтэм мер огазеяськонъёс радъязы. Тужгес трос ужрадъёс — 161 — Азбарлэн нуналаз ортчизы. Шулдыръяськонъёс 170 азбаръёсын радъямын вал, со пӧлысь витяз шахматэн шудонъя карлэн чемпионатэз ортчиз. «Ужрадъёс радъян но кышкыттэмлыкез чаклан ласянь туж умой ортчизы. Мукет ласянь, мон сыӵезэ уг но возьмаськы вал. Ижкарын улӥсьёслэн ужрадъёсы пыриськемзы, уката ик Азбарлэн нуналаз, паймытэ но азьланяз умой мылкыдын учкыны луонлык сётэ», — пусйиз аппарат кенешонын Удмуртилэн тӧроезлэсь ужзэ огдырлы быдэсъясь Александр Бречалов. Александр Свининлэн верамезъя, Ижкарын ортчем ужрадъёс туж умой возьмато «кызьы выль сямен пусйыны кулэ кар праздникъёсты. Со гудырес крезьгур улсын шутэтскон гинэ ӧвӧл, со вакыт, куке бускельёсын ӵош азбаре потыны но ас поннамы ик мар ке ӟечсэ лэсьтыны луэ». Тегъёс: Ижкар Удмуртия праздникъёс Карлэннуналэз АлександрБречалов  